Natten til søndag ramte et hollandsk fragtskib en mole, da det skulle ud af Skagen havn. Det 133 meter lange skib Vechtborg havde problemer med fortøjningen på grund af den kraftige blæst, og derfor skulle det flyttes ud af havnen, før vejret blev værre. - Klokken cirka 01:00 havde vi to slæbebåde til at trække fragtskibet ud. Men den ene slæbetrosse knækkede, og vi tabte derfor den ene ende af skibet, siger vagtholdslederen ved Forsvarets Operationscenter. Pt ligger skibet til anker syd for Skagen. Skibet havde været i Skagen for at losse en last, så det var tomt, da episoden skete. - Der er intet olieslip eller noget at bekymre sig om, siger vagtholdslederen. Fragtskibet skal undersøges nærmere, når vejret er blevet bedre. Her skal dykkerundersøgelser afgøre, om der er sket skader på kølen - altså under skibet.

Opsummering:
Det hollandske fragtskib Vechtborg ramte i nat en mole i Skagen havn. Skibet skulle ud fra havnen på grund af det voldsomme blæsevejr.